Efter en kølig morgen stiger temperaturen hurtigt, og allerede sidst på formiddagen nærmer vi os 13-14 grader mange steder i landet. Ud på eftermiddagen vil temperaturen være steget til 15-16 grader, og lokalt kan man, lige som torsdag, ramme 18 grader - og helt lokalt måske 19 grader. Kommer vi over 18,2 grader, vil det være årets hidtil højeste temperatur, og det er bestemt ikke umuligt, at fredag dermed kan blive årets indtil videre varmeste dag. Chancen for, at dette sker vil nok være størst i Nordøstsjælland eller den sydvestlige del af Jylland. Her vil luften med en østlig vind have bevæget sig længst tid over land og derfor haft bedst mulighed for at blive opvarmet. Det var præcis det, der skete torsdag. Her var luften i Nordøstenvinden blevet varmet godt op på sin tur henover Skåne, før den ramte blandt andet Storkøbenhavn, og Landbohøjskolen kunne måle 18,2 grader. Efter en fredag, som for mange byder på det bedste forårsvejr, man kan ønske sig, følger en lørdag, hvor vi også får det lunt med temperaturer op til 18-19 grader, men hvor der i løbet af dagen kommer flere skyer.

Referat:
Fredag får vi temperaturer op til 18 grader med solskin og blå himmel i hele landet.